Frakcija nezadovoljnika želi izbaciti Josipa Broza iz Komunističke partije, a suparnici su čak izjavili kako “ne može nama ustaša da vodi Partiju”, objavila je beogradska Politika.

U problemima se našao Josip Joška Broz, Titov unuk i osnivač tamošnje KP, koji tvrdi da je partijska frakcija koju vodi brojnija od suparničke iz koje ga, pak, optužuju za nepotizam i tvrde da misli samo na sebe, prenosi jutarnji.hr.

Joška Broz se rodio 1947. u Beogradu. Kad je imao tri godine, razveli su mu se roditelji Žarko Broz i Tamara Veger pa je živio s Titom i Jovankom. Četiri se puta ženio i živio u popriličnoj bijedi.

Izvukao se ovog proljeća dogovorom s Ivicom Dačićem koji ga je stavio na izbornu listu SPS-a, tako da je od lipnja zastupnik u Skupštini Srbije. Ali u KP-u mu se trese stolica.